Smågrønkurle

**Smågrønkurle** (*Dactylorhiza viridis* ssp. *viridis*) eller **bakkegrønkurle** er ei plante i&nbsp;marihandslekta *Dactylorhiza* i&nbsp;orkidéfamilien (marihandfamilien) Orchidaceae. I&nbsp;Norsk raudliste for artar er underarten vurdert som livskraftig (LC).

## Systematikk
Artsdatabanken bruker prinsipielt separate namn på ulike taksonomiske nivå. Her har ein vald å bruke det innarbeidde namnet grønkurle på arten og gi eit nytt namn til nominatunderarten, som først fekk namnet bakkegrønkurle, seinare endra til smågrønkurle. Ingen av desse namna er så langt godt innarbeidde. Som oftast vil det vere denne underarten som er meint når ein bruker namnet grønkurle, og mange vel å omtale underarten som «vanleg grønkurle».

Grønkurle var tidlegare plassert i slekta *Coeloglossum* med namnet *Coeloglossum viride*. Slektskapet til marihandslekta var så nært at ein i Noreg og Finland har vald å overføre grønkurle dit. I Sverige og Danmark har ein vald å halde på *Coeloglossum*-namnet.

## Utbreiing
Smågrønkurle er ein vanleg orkidé over det meste av landet med unntak av kyststrøka i sør. Han trivst på myr, eng og slåttemark, og han kan finnast i fjellskog og på grasmark høgt til fjells. Fjellplantene er monaleg mindre og har mykje mindre blomeaks enn låglandsplantene.

Arten grønkurle, representert ved underarten smågrønkurle, finst òg i Sverige (status LC) og i Finland (NT). Det svenske namnet er *vanlig grönkulla* og det finske *pussikämmekkä*. I Danmark (dansk namn *poselæbe*) er han sist sett i 1950, og er rekna som regionalt utdøydd (RE).

Arten grønkurle (engelsk namn *frog orchid*) veks spreidd over det meste av Dei britiske øyane, og er verna gjennom den britiske *Handlingsplan for biodiversitet*. I den britiske raudlista har arten status som sårbar (VU). Lokalt er han sårbar (VU) i England og Skottland og sterkt truga (EN) i Wales. I Irland har han status som nær truga (NT).

I Estland (estisk namn *rohekas õõskeel*) veks arten grønkurle spreidde stader på øyane og på fastlandet, men er i sterk tilbakegang og er no rekna som kritisk truga (CR). I Latvia (latvisk namn *zaļā dobziede*) er arten sjeldan og finst som einskildindivid og i små grupper på eng og i open skog. På den latviske raudlista er han klassifisert som sårbar (kategori 2 – *retas sugas*). I Litauen (litauisk namn *žalioji gegūnė*) har arten vore funne spreidd over heile landet, men er i sterk tilbakegang og finst no mest i aust. Han er rekna som kritisk truga (CR).

I Benelux er arten grønkurle (nederlandsk namn *groene nachtorchis*, fransk namn *orchis grenouille*) sjeldan og i tilbakegang i Nederland og er no berre å finne i Limburg. I Belgia er han svært sjeldan i kalkrike område i Flandern, men litt meir vanleg sør i Vallonia. I den nederlandske raudlista er arten rekna som kritisk truga (CR, *ernstig bedreigd*), I Belgia er han rekna som kritisk truga (CR, *ernstig bedreigd*) i Flandern og sterkt truga (EN, *en danger*) i Vallonia. I Luxembourg er han rekna som kritisk truga (CR).

## Hybridar
Hybridar mellom smågrønkurle og båe underartane av bleikmarihand er funne fleire stader i Noreg. Hybriden med skogmarihand (*Dactylorhiza maculata* ssp. *fuchsii* × *viridis* ssp. *viridis* eller *Dactylorhiza* ×*mixta*) er registrert i Sverige og spreidd på Dei britiske øyane. Hybriden med flekkmarihand (*Dactylorhiza maculata* ssp. *maculata* × *viridis* ssp. *viridis* eller *Dactylorhiza* ×*conigera*) er òg funne både i Sverige og noko sjeldnare på Dei britiske øyane.

Det er registrert eit funn av hybriden med lappmarihand (*Dactylorhiza majalis* ssp. *lapponica* × *viridis*) i Troms. Hybridar med purpurmarihand (*Dactylorhiza majalis* ssp. *purpurella* × *viridis* ssp. *viridis* eller *Dactylorhiza* ×*viridella*) er registrert i Irland og på Hebridane i Skottland.

Smågrønkurle kan danne ein intergenerisk hybrid (hybrid mellom ulike slekter) med grov nattfiol (*Dactylorhiza viridis* ssp. *viridis* × *Platanthera chlorantha*), registrert i Sverige. På Dei britiske øyane er det òg funne ein intergenerisk hybrid med brudespore (*Dactylorhiza viridis* ssp. *viridis* × *Gymnadenia conopsea* eller ×*Dactylodenia jacksonii*). Han er funnen spreidde stader i England.

## Referansar





## Bakgrunnsstoff
*